**Frédéric Antonetti** (s. 19. elokuuta 1961) on ranskalainen jalkapallovalmentaja ja entinen pelaaja.

Ura valmentajana
----------------

Antonetti on valmennusurallaan tullut tunnetuksi värikkäänä persoonana, joka ei kaihda antaa välillä tiukkojakin lausuntoja. Hän aloitti valmennusuransa korsikalaisen SC Bastian juniorivalmentajana 1990 ja siirtyi seuran edustusjoukkueen peräsimeen 1994. Antonettin johdolla Bastia eteni heti kaudella 1994/95 Coupe de la Liguen finaaliin, jossa tuli kuitenkin tappio. Bastia pelasi Antonettin johdolla hyvin ja kaudella 1996/97 se oli myös mukana Intertoto Cupissa ja sen finaaliotteluissa.

Antonetti jätti Bastian vuonna 1998 ja siirtyi Japaniin Gamba Osakan päävalmentajaksi. Vuoden visiitin jälkeen hän palasi Ranskaan ja toimi kahden kauden ajan SC Bastian päävalmentajana. Lokakuussa 2001 hän siirtyi AS Saint-Étienneen. Hänen johdollaan seura juhli kaudella 2003/04 Ligue 2:den voittoa ja nousua pääsarjatasolle. Kauden jälkeen värikäs ja sanavalmis Antonetti joutui kuitenkin väistymään riitauduttuaan *Les Vertsin* seurajohdon kanssa.

Heinäkuussa 2005 hän siirtyi OGC Nicen päävalmentajaksi. Debyyttikausi toi heti Coupe de la Liguen finaalipaikan ja hyvät sijoitukset Ligue 1:ssä ovat tuoneet pienellä budjetilla operoivalle Antonettille mainetta Ranskan maalla. Kaudella 2008/09 Antonetti on yhdessä Eric Geretsin (Olympique de Marseille) ja Laurent Blancin (FC Girondins de Bordeaux) kanssa ehdolla Liguen parhaaksi valmentajaksi. Toukokuussa 2009 hän ilmoitti jättävänsä OGC:n kauden jälkeen. 

Kesäkuussa 2009 Antonetti teki sopimuksen Stade Rennes'n kanssa.  Debyyttikausi bretagnelaisseurassa sujui nihkeästi ja seura sijoittui vasta yhdeksänneksi. Kaudella 2010/11 Rennes omaksui jo paremmin Antonettin pelitavan ja joukkue on taistellut Mestarien liigaan oikeuttavista sijoista läpi kauden. Huhtikuussa 2011 hän allekirjoitti kesään 2013 ulottuvan jatkosopimuksen Rennes'n kanssa.  Kausi 2012/13 jäi Antonettin viimeiseksi Rennes'ssä. Joukkue ei kyennyt taistelemaan kärkisijoista, vaan kausi päättyi vasta sijalle 13. Sijoitus oli seuran huonoin sitten kauden 2002/03. Seura ilmoitti jo keväällä ettei se jatka Antonettin sopimusta kauden jälkeen. 

Marraskuussa 2015 Antonetti palasi valmennustehtäviin, kun Ligue 1:n häntäpäähän vajonnut Lille OSC palkkasi hänet uudeksi päävalmentajaksi.  Antonettin johdolla LOSC paransi otteitaan ja hävisi vain neljä liigaottelua. Lopulta LOSC kipusi sarjataulukossa viidenneksi ja selvitti tiensä Eurooppa-liigan karsintoihin kaudelle 2016/17. Antonetti luotsasi seuran myös ensimmäistä kertaa Coupe de la Liguen finaaliin, mutta PSG vei pokaalin 2–1 jatkoaikavoitolla. Antonettille finaalitappio oli jo valmennusuran kolmas. Kauden jälkeen LOSC teki Antonettin kanssa vuoteen 2020 ulottuvan jatkosopimuksen.

Kausi 2016/17 alkoi LOSC:n osalta mollivoittoisesti. Joukkue laahusti Ranskan liigan häntäpäässä ja vajosi putoamisviivan alapuolelle. Lopulta Antonettin sopimus purettiin marraskuun loppupuolella 2016, kun LOSC oli juuttunut liigassa sijalle 19.

Toukokuun lopussa 2018 Antonetti teki kolmivuotisen sopimuksen Ligue 2:een pudonneen FC Metzin kanssa. Antonettin johdolla Metz voitti Ligue 2:n mestaruuden ja nousi kaudeksi 2019/20 takaisin liigaan. Kauden jälkeen Antonetti jätti valmentajan tehtävät ja siirtyi général managerin rooliin Metzin organisaatiossa.

Lokakuussa 2020 Antonetti palasi Metzin päävalmentajaksi Hognonin saatua potkut tehtävistään. Antonettin johdolla Metz pelasi vahvan loppukauden sijoittui liigan keskikastiin sijalle 10. Kaudella 2021/22 Metz joutui taistelemaan sarjapaikastaan ja lopulta putosi pääsarjasta. Kauden jälkeen Antonetti jätti seuran.

Meriitit valmentajana
---------------------

* Ligue 2: 2004, 2019
* Coupe de la Ligue
	+ Hopeaa (3): 1995, 2006, 2016
* Intertoto Cup: 1997

Lähteet
-------

1. ↑  Antonetti pulls plug on Nice time
2. ↑  Lacombe named Monaco coach, Antonetti in at Rennes[vanhentunut linkki]
3. ↑  ANTONETTI AGREES RENNES EXTENSION
4. ↑  Antonetti quitte Rennes
5. ↑  Lille : Frédéric Antonetti nommé entraîneur
6. ↑  Angel Di Maria's late goal clinches Coupe de la Ligue for PSG
7. ↑  Frédéric Antonetti, l'entraîneur de Lille, peut prolonger de trois ans
8. ↑  ANTONETTI DISMISSED BY LOSC|
9. ↑  FRÉDÉRIC ANTONETTI EST GRENAT !
10. ↑  LE FC METZ SACRÉ CHAMPION
11. ↑  [ FC Metz : 
Frédéric Antonetti reste et devient manager général, Vincent Hognon entraîneur]
12. ↑  Metz : Frédéric Antonetti redevient l'entraîneur principal (officiel)
13. ↑  Ligue 1 : le FC Metz relégué en Ligue 2 après sa défaite contre Paris
14. ↑  Metz: C’est fini pour Antonetti


|  |  |  |
| --- | --- | --- |
| Edeltäjä:**Léonce LavagneJosé Pasqualetti** | **SC Bastian päävalmentaja**1994–19981999–2001 | Seuraaja:**Henryk KasperczakRobert Nouzaret** |

|  |  |  |
| --- | --- | --- |
| Edeltäjä:**Alain Michel** | **AS Saint-Étiennen päävalmentaja**10/2001–2004 | Seuraaja:**Élie Baup** |

|  |  |  |
| --- | --- | --- |
| Edeltäjä:**Gérard Buscher** | **OGC Nicen päävalmentaja**2005–2009 | Seuraaja:**Didier Ollé-Nicolle** |

|  |  |  |
| --- | --- | --- |
| Edeltäjä:**Guy Lacombe** | **Stade Rennes'n päävalmentaja**2009–2013 | Seuraaja:**Philippe Montanier** |

|  |  |  |
| --- | --- | --- |
| Edeltäjä:**Hervé Renard** | **Lille OSC:n päävalmentaja**11/2015–11/2016 | Seuraaja:**Patrick Collot** |

|  |  |  |
| --- | --- | --- |
| Edeltäjä:**Frédéric HantzVincent Hognon** | **FC Metzin päävalmentaja**2018–201910/2020–2022 | Seuraaja:**Vincent HognonLászló Bölöni** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Muut | 
* IdRef

 |

 |